Hildur Björnsdóttir
Hildur Björnsdóttir (f. 1986) er íslenskur lögfræðingur og borgarfulltrúi Sjálfstæðisflokksins í borgarstjórn Reykjavíkur. Hún skipaði annað sæti á lista Sjálfstæðisflokksins í Reykjavík í sveitarstjórnarkosningunum árið 2018 en leiddi lista flokksins í kosningunum fjórum árum síðar. Hildur hefur áður m.a. starfað hjá lögmannsstofunni Rétti og skrifað bakþanka fyrir Fréttablaðið. Hún var formaður Stúdentaráðs Háskóla Íslands fyrir stúdentahreyfinguna Vöku á námsárum sínum.

Hildur var greind með krabbamein stuttu eftir að hún fæddi dóttur sína og þurfti fyrir vikið að fresta námi í Oxford-háskóla. Hildur sigraðist á sjúkdómnum árið 2017 eftir efnameðferð.

Í desember 2021 kunngerði Hildur að hún hygðist sækjast eftir oddvitasæti Sjálfstæðisflokksins í Reykjavík í borgarstjórnarkosningunum 2022 og vonaðist til að verða næsti borgarstjóri. Hildur var kjörin oddviti Sjálfstæðisflokksins fyrir kosningarnar í prófkjöri flokksins þann 20. mars 2022.

Tilvísanir

Fólk fætt árið 1986
Íslenskar konur
Borgarfulltrúar Sjálfstæðisflokksins
Íslenskir lögfræðingar
Fulltrúar í borgarstjórn Reykjavíkur